Târgul de carte de la Leipzig a atras peste 40.000 de persoane în prima zi de desfășurare, iar sâmbătă aproximativ 2.000 de editori din 40 de țări și-au prezentat noile titluri. Un astfel de public a fost considerat de șapte români drept un teren de operare bogat pentru a-și pune în aplicare escrocheria.
Banda, formată din șapte tineri români, cu vârste cuprinse între 17 și 31 de ani, s-au echipat cu clipboard-uri cu mesaje în limba germană și s-au plimbat prin toate sălile de expoziție în timpul prânzului, amestecându-se cu fanii literaturii. Infractorii și-au confecționat legitimații false și au scris mesaje în limba germană, alături de care erau tabele unde oamenii ar fi trebuit să-și scrie numele și suma donată: "Susțineau că strâng bani în numele unei asociații de copii surdo-muți", informează poliția din Leipzig.
Înșelătoria a funcționat inițial - până când vizitatorii au devenit suspicioși și au sunat la poliție. Întrucât la târg a fost format un dispozitiv de securitate special, ofițerii au ajuns foarte repede la fața locului și i-au prins în flagrant pe escroci. Poliția a preluat ancheta și a confiscat mai multe fișe de donație pe care se aflau numele tuturor celor înșelați, scrie
StiriDiaspora.
Când au fost percheziționate mașinile membrilor bandei, s-a ajuns la concluzia că reușiseră în câteva ore să strângă mii de euro. Toți cei șapte au fost investigați și expulzați imediat.
Poliția avertizează împotriva hoților care obișnuiesc să mai jefuiască oamenii și printr-o altă metodă: cu ajutorul unui clipboard, adesea folosit ca paravan pentru a fura bani din buzunarele sau borsetele victimelor, în timp ce persoana credulă se înscrie pe lista de donatori. Lista era, de obicei, completată în prealabil cu mai multe nume false, pentru a linişti victimele cărora li se oferea un fals sentiment de siguranţă, oamenii văzând că înaintea lor au donat și alții.
Târgul de carte se încheie duminică (24 martie) cu un total de aproximativ 300.000 de vizitatori, inclusiv vedete precum Sandra Hülser , Sky Du Mont, Bernhard Schlink, Dieter Birr de la Puhdys și Katja Riemann. Următorul târg de carte va avea loc peste un an, mai exact, între 27 și 30 martie 2025.